钦定古今图书集成/方舆汇编/职方典/第1249卷 > 衡州府风俗考 府志
## 钦定古今图书集成/方舆汇编/职方典/第1249卷 > 衡州府风俗考 府志

本府。〈衡阳县附郭。〉

《周礼正南》曰：“荆州，其民一男二女，畜宜禽兽，谷宜稻。”

《汉志》：“古称楚俗，火耕水耨，民食鱼稻，以渔猎为业，果蓏裸蛤，食物常足。故啙窳偷生，而亡积聚，饮食还给，不忧冻饿，亦无千金之家，信巫鬼，重淫祠。”

《南齐志》：“湘川之奥，民丰土闲。”

刘禹锡云：“潇湘间无土山，无浊水，民秉是气，往往清慧而文。”

《寰宇记》：“地有舜之遗风，人多纯朴。”

《桂阳郡志》：“淳朴近古，畏法少讼，俗重丧祭，士少宦情。”

《方舆胜览》。“俗尚农桑，民知教化。”

《舆图志》：“地僻民淳，事简易治。”

《旧志》：土旷民窳，安土重迁，不能逐什一之利，终岁勤动，退而食其土之毛。公家之赋亦取足其中，以故闾里绝无高赀富人家

冠婚、丧祭之礼明万历庚辛间，李斗野太守曾刻《四礼简仪》以训衡民，一时翕然从之。久之，寖忘其故，迨更丧乱，冠祭礼少有讲习之者，惟婚礼尚存。其略如聘妇之初，婿家书年庚于红笺，以箔金贴之，侑以缣、帛、钗、钏、䴵果、盐、茶、喜丝之属，托媒氏致之。妇家，妇家书年庚于绿笺，亦以箔金贴之，饰衣巾、袜履为报，或以银造成牌式，上镌年庚，两姓相遗。间有彼此通三代籍贯者，名曰“拨” 八字。此纳采问名之大略也。将婚之先，婿家诹吉，倩媒通之，妇翁亦以缣帛、彩布、簪珥、酒果、鸡豚之属佐之，妇翁可其请，酬之如其礼。此请期纳吉之大略也。新婚之日旭旦，婿家饰彩舆鼓吹，笼家鹅代雁以行，婿御轮至妇家先归。比舆至门，巫者一人引婿入花烛处，新妇出于帷合巹，谓之“饮交亲杯。” 饮毕，授婿彩，使作同心结。巫者以果撒帐，致祝词。祝已，婿同新妇入于帷，名曰“坐帐。” 古有庙见礼，今无家庙。聚舅姑伯叔妯娌于堂，拜之，名曰“拜堂。” 归女之日，母必往送之门。诸姑姊姒有与偕者，亦仿古鞶申之意。婿家留宴，肆筵饤座，礼饮终日而撤。大约婚嫁多在三冬，非如《周礼》仲春会男女也。此则亲迎奠雁之大略也。

《丧礼》：父母没，殓于寝，殡于堂，复于门内外，以讣告于三党。三日内，孝子成服，衰绖、苴杖、期功缌，皆服其服。三党朋侪咸吊，击严鼓于丧者之门，孝子稽颡苫次，致缣布于吊者，名曰“开堂。” 好作佛事，以七日为首，七至于七七，请僧作功德超度。以竹片为箱形，糊以纸，实钱其中，谓之𬕂盖俗云：“人死七日则过一阎罗，至” 五七，则云“过五殿阎罗” ，诵经礼忏，召亡破狱，或建水陆无遮大会者。此从来已然，今未革也。

卜地而葬，好听形家言，择风水之区，兼信阴阳避忌，如空亡《地官符》之类，有犯不祥者，至停棺数岁不窆。冥器之属，如衣冠舆马方相，咸以纸为之。或为男女形，捧槃执帨侍立之状。发引前一夕，邻里亲党，醵金治具，集丧次懽饮，名曰“坐夜。” 或呼梨园演孝戏，挽郎唱夜歌，如薤露之节，曰“节哀。” 輤车发，题素旐于柩前，谓之“名旌” ，又以纸作旛幢导之，亲友白衣冠以从，桑门铙鼓随其后，以帛结羃加柩上，曰“材罩。” 缤纷陆离，颇费物力。

岁时伏腊祀内神，礼也。吾衡庶民家，中堂必设福神，反以先祖木主陪列，不得正位，亦习俗也。楚俗尚鬼，读《骚》可见，而衡尤甚。凡有病者，多疑鬼物为祟，必邀巫觋禳之。所祀之神，有樟柳云魈之名，古祀典所不载也。

衡士素以廉隅自饬，故恬退醇谨者多。一经课塾，萧然安之，无奔竞功名之能。自戈鋋云扰，儒冠不堪溲溺，人人决踵露肘，纵好学深思，而家无斗筲，安事鸣琴？文墨之风，为之少歇。顺治甲午以前，应乡试者寥寥，故登贤书者少迩郡邑。

“之长，作新文教，蝉联鹊起，可计日俟矣。有田者未必为农，农者未必有田，大率有田为主人，佣耕为佃户。兵燹以后，死徙多而耕户少，向之阡陌，半就汗莱。募佃以垦，三年后始议输租。又必先减其岁入之额，而后肯为卒业。稍有水旱，佃辄借口以逋其入。少加督课，遂以逝将去汝。睚眦主人，主人惟恐田污，不得不” 听命于佃。至于催科之急，徭役之繁，佃不与也。故年来殷实化为窭人，而𥰡𥰡者方有谷。农之子恒为农，以其有专业存也。吾衡之农素狎其野，勤生力，穑老死，不濡足江湖。迩则荡其心志，惰其肢体，黠者徙而为贾，朴者亦变而为佣。呼群招类，不远数千里，负担滇粤之外，以希射奇利。或有数岁弗返者。鄙拙业而轻去其乡，土安得不旷，赋安得不逋乎？劳来还定，以集征鸿。莅兹土者，宜加意焉。父老言，隆庆间，比户皆尚弦诵，重诗书，鄙史胥为贱役。今则趋之如骛，逐之若膻，以其中有兔窟，且藉以张狐威也。甚有弃子衿而事刀笔者。考《明学宫卧碑》，生员试劣等者，发远近衙门充吏，所以愧辱之也。故谚有“秀才充吏，不得已而为之” 之语。

皇清顺治间、奉

旨“生员为吏有禁近年少弟子员改业就之是捐重”

赀而买劣生之名也。虽因往日虎冠之吏践踏使然。然而《五经》扫地尽矣。

吏承之蹑朱履也，自某监司时始也。书办之张高，盖称“相公也。” 自某太守时始也。押差之肩舆也，自某邑令时始也。

酒肆茶坊，原以供客邸之娱耳。今则遍市青帘，酣歌达旦，非郡邑之猾胥，则闾闬之游手。故街衖有“十家七酒店，三户两跟官” 之谣。

衡民夙称淳厚，非素有嚣嚣之习也。顷以终讼为能，其文致之词，非人命即抄杀。及当庭讯，率多诬罔，严法惩之，比又复然。推其立心，岂繄无良？由生理既蹙，故狡伪易起。身家之虑轻，斯廉耻之道丧。得情而哀矜勿喜，其在听讼者乎？昔人谓“楚优俳拙而犀甲利，邻封畏之” ，以其不耽近玩，勤国恤也。吾衡之俗，每岁五月朔、七月中，必崇台演戏，浃旬不休，观者如堵。愒日耗财，为厉不少。

往日缙绅之家，当其盛时，民之慕势者鬻身为仆，藉其炙手之焰，以倾乡里。渔猎产业，赀过千金。迩来故家式微，仆怀逆节，不独饱飏，反谋下石，以拔去眼中之丁比比而是，敝冠苴履，名分荡然。

溺女之惨，昔有严禁，今衡俗犹然未变也。樗蒱之戏，所在都有，衡俗不免。近复有《斗虎儿》《打马吊》诸技，虽无一掷百万之风，然不可不防其渐。

衡山县

《旧志》：“衡山当衡潭水陆之冲，舟车辐辏，供亿频顿。其田多瘠而少沃。中人之产，所入曾不足以卒岁，即富连阡陌者，往往以赋役见困，家无赢馀，安坐徒食，未常逐什一以自封也。其俗与衡阳同而草市，东连大洲，其民尤尚气力，喜争斗。” 萧士熙《新志》云：“士豪儁而好礼，有廉让独行之节。民醇朴而畏法，无椎埋告讦” 之奸，然尚鬼佞佛，锢而难革。“疾病则去医而用巫，死丧则去礼而用僧，殡葬以歌舞为礼，衣服以绮縠相尚，宴会以靡侈相高，喜演戏，好蒱博，则前此所未有也。”

耒阳县

《旧志》：朴茂殷厚，啬私用而饶公输。嘉、隆间，人犹直呼名而不称别号。饮食器具，多充以竹木。民有白首不履县治，吏胥皂役缺乏报充，而人多逃窜者，其风俗可想见也。嗣后人情侈逾骛华而疏于生理，宫室、服食、婚丧之节，转相慕效，纷华艳丽，绝无矱限。民穷俗佻，职由此也。

《衡州旧志》：“耒为衡郡壮县，饶山泽之利，田多沃野，赋亦倍之。往时俗尚简易，男女饮食，多用古礼。比年以来，黜素崇华，习为豪举，而民间积逋大费追呼，殆沿习尚然也。”

《郡志》：“男勤耕耨，女勤桑麻。”

《旧志》。志尚文学，礼崇简易。男女饮食，多用家礼，丧冠昏祭，不事浮屠。地下郴阳，气联蒸湘，厥土近燥，春冬多雨阴霾，或弥月不开，泄竭而亢，入夏多旱无收。气候寒暑，倏易不测。语音柔而直，大都出于唇舌。不清以浊，当为羽音。人情无甚衔匿，易为喜怒激搏。缙绅常冷，往往弹劾权贵，不阿上官，以气节挂冠，后进多抗志进取高谈

《品政》无龌龊拘挛之态。固所由来也。

常宁县

《旧志》：军民杂处，客户丛集，故风俗庞杂，不尽雅驯。

图册：州滨溪洞，其民刚劲勇悍，刀耕火种。《新志》：“土瘠” ，田中下士虽贫而好诗书，民乔而朴，其轻悍者乃不率于化。稼仅宜稻，故凶荒莫能为备。婚丧宾礼，稍近文饰。其好巫尚鬼，与衡阳、衡山同俗。

安仁县

《宋学记》：吉凶之礼，多循古法，以《诗》《书》为门户者，代不乏人。民竭力耕稼，仅足一岁之用。一遇水旱，辄至艰食。妇女纺绩，男子不事商贩。又云：“密迩猺居，时有强梗弗率。” 又云：婚不亲迎，丧用浮屠。子婚分析，兄弟征利，劲悍尚讼。然淳厚本于天性，浮薄由于习染。

《旧志》：“风俗简朴，人多质实。”

《舆图册》，商贾不通，地僻民繁，自耕种外别无生涯。遇旱则艰食，赋重则逋负，夙称难治

酃县

《旧志》：“俗尚质朴，风气淳厚。男女以耕织为本业，不事商贩。”

《新志》：婚姻尚门第六：礼仍循俗尚，惟亲迎久废。又云：“丧礼六亲，男女俱赴吊，会族人以酒尊佛事，窀穸多傍祖茔，近惑形家之言，始择地为茔兆。祭礼：岁时合族祀先祖。敦本尚族，公税早输，无抗粮积逋之忧，贫不兴讼，公庭閴然，狱无系囚，民困极不肯鬻，身近好虚华，家无担储，宴集竞尚侈靡。性啙惰，无职业，生理穷蹙桂阳州。”

古郡志士少宦情

《汉志》：“从无千金之家。”

《湘中记》：“不逐什一之利，重丧祭，信巫鬼。斗斛大小殊量，权衡轻重差等。家虽贫，妇不当垆；地即荒，里无逋赋。”

《旧志》：淳朴近古，俗尚鬼，喜竞渡之戏。论田不计亩，而计石收贮禾“振落而后量，婚盟以信，一诺无再悔。礼从质相先，以俭耻淫而恶靡。人好讼，然不甚狡，一得情，即输服。民情易怨亦易感。以公正临之，则相率甘心焉。”又云：《农亡积聚，嘉禾县》。

山多土少人民穷困

《汤学尹》曰：“刚劲朴陋，崇信巫鬼，男务耕种，女勤纺绩；庠序之士，罔知华靡。”

元旦，鸡鸣戒兴，爆竹启户，向吉方出行，焚香楮拜天地，次诣先祖主前肃拜，以序拜其尊长，名曰“拜年。” 亲朋邻右，往来投剌，互相留款，数日乃罢，市不列肆三日，焚除日所挂门神钱，乃出贸易。是日占风之方向，以验岁之登耗，北主稔，南主歉。又观天色明暗，明多旸，暗多雨。是日禁止扫地。

立春先一日，太守率僚属迎春于东城太平寺，各行户装演故事曰“山子” ，各官服彩簪花，押春牛于后。本日太守行耕礼，鞭土牛，谓之打春。邑令别以小牛彩鞭馈乡。达俗以牛颜色占岁水旱，黄主谷，黑主水，赤主旱，白主兵，然不过取立春日支干纳音为之，不足据也。又以芒神提鞋著鞋，为农事之闲忙云。

上元先数日，街衢市巷，鼓乐迎灯。好事者作为龙形，剪纸为鳞甲傅之，植木作柄，多至十数枚，人持之宛转运行，曰“龙灯。” 又有取成语造为字灯者，至是夜乃止。民间争放花爆，即昔所云“火树” 也。或有引故事作谜语贴灯上，使人猜之，曰“打灯谜。”

社日，守令祠社神以祈谷。

清明是日，人皆戴柳叶，有展墓拜祭者，农人始渍种。谚曰：“二月清明莫在前，三月清明莫在后。” 盖因时播种，早则春寒未除，缓则秧迟也。四月八日为浴佛之辰，造乌色飰相馈遗。俗以是日晴为有年之兆。谚云：“四月八日晴，担秧种茅坪；四月八日雨，踏断水车嘴。”

端午是日，饮菖蒲、雄黄酒，涂朱砂、雄黄于小儿额以厌病。悬艾虎于门，以蒜汁洒地，辟蛇蚁。裹糯米于箬叶内，束以楝叶，名曰粽，即角黎也。聚家人大小食之，多有杂他物以遗亲友者。是月初一至初五日，造龙舟竞渡，俗谓屈原以此日沉于汨罗，人竞以舟楫拯之，其遗俗至今不改云。

六月六日，富家晒衣，士晒书，农禳田。是月早稻熟，多有食新者。试新之日，忌招客。肴用鱼，不用鸡，以“鱼” 音近“馀” ，“鸡” 音近“饥” 也。是月，进伏民间。

及时造醋酱

七夕乞巧之会，衡俗不甚重，但以此后数夜天河隐现，定来岁米价归早米贵归迟米贱云。中元浮屠氏设盂兰会，放焰口，点水灯，以荐亡者。此月初十，俗云：“故鬼归来，家设醴肴拜荐” ，至十五夜止。是夜布灰于地，以验家神之去留焉。

中秋，是日以月饼杂物相馈送。至夜，各家治具，露坐看月。若是夜雨，则云来岁无元宵。谚曰：“云揜中秋月，雨打上元灯。” 又云：是夜月明，则明年湖中鱼少，以鱼皆趁月光溯流而上也。九日是日登高，佩茱萸，饮菊花酒。俗以是日晴雨验一冬之晴雨。

十月初一至初十日，俗言“此旬墓门开，子孙各上祖茔，扫除宿草，设酒食奠之，霜露之感也。” 冬至衡俗不重，惟士大夫家有相拜贺者。俗以是月朔一、二、十一二、廿一、二数日。占来年米价。风雨则贵，晴明则贱，然亦有验者。

腊八是日，浮屠氏杂枣果诸物煮粥，曰腊粥。小除是日拂除梁尘，夜祀灶，用果粢糖饼荐之，曰谢灶。次晨，设香烛于庭，肃拜云：“玉皇下界，察人间善恶也。”

除夕，是日阖家老幼饮食曰吃年饭。亲友相过，谓之辞年。民间换桃符贴门神壁间，悉以红纸书春联门额，贴“宜春福禄寿” ，“迎祥迪吉” 等字。是夜祀灶，谓灶神从天上归也。多设火炬以照祟，集家人欢饮，曰团年。间有达旦者，谓之守岁。《临武县》。

《旧志》：邑介楚、粤之交，民质而士朴，多务耕读，鲜事商贾。远乡阻于声教，亦有椎结之风。尚浮屠，好巫觋。灾祥祸福，举听于神；丧祭常仪，呼巫扬梵。今俗尚靡渐不古云。

蓝山县

《旧志》：“土沃，民间俗多刚健，人习刀笔，喜讼好嚚。然其俗朴野，饮食衣服甚有古风。”

《新志》“业尚农桑，俗少睹博，阛阓闻弦诵之声，闾阎无倡优之习。”